Milo e Simon
In roman per giuvenils

Dad Anita Simeon

A l’entschatta settember è cumparì “Milo e Simon” da Cornelia Monn-Casanova. In roman per giuvenils – ina raritad en rumantschia.

“Mo era Milo e Simon sesentan buca pli aschi bein sco aunc avon in pèr uras. Cun lur mopeds ein els serendi encunter igl uaul stgir per empruar con fetg ch’els tilian sutsi, sch’ins sappi bein dar segls sur las ragischs ora ni era far slalom denter ils pegns. Tut quei fa grond plascher als dus buobs ed aschia eis ei buca da sesmarvegliar ch’esl han emblidau dil tuttafatg il temps.
Pli e pli profund serendan els en il spess uaul e la via han els gia bandunau daditg. Bein ein ils prighels ch’ein gest en quei uaul fetg gronds enconuschents ad els. Dapertut dat ein greppa ch’ei tessaglia e finescha per ordinari en il flum che meina ussa entras la plievgia fetg bia aua. Era la tiara digl Uaul stgir ei maligna cura ch’ella ei bletscha e zuppa aschia aunc massa prighels.”

Quai è l’entschatta d’ina saira che duess daventar decisiva en la vita da Milo e Simon. Silsuenter vegn lur amicizia messa a l’emprova ed er l’amicizia tranter Milo e sia amia Nicole ha da surmuntar inqual impediment. La relaziun tranter ils geniturs gioga ina gronda rolla.
Intrigas, amicizia, sex, bulimia, sectas e la relaziun tranter geniturs e giuvenils èn temas dals quals Cornelia Monn-Casanova s’occupa. Per part pari ch’i saja prest memia bler temas en ina e divers na pon uschia betg vegnir tractà profundamain, quai che fiss però necessari. Uschia vegn per exempel be raquintà da las consequenzas che la bulimia ha per la vita da mintgadi, ma la raschun psicologica per questa malsogna vegn strusch numnada ed er betg il cumbat encunter. Medemamain vegn er il tema da las sectas be tutgà ma betg reflectà pli grond.
Da l’autra vart sclerescha il cudesch fitg bain la relaziun tranter geniturs e giuvenils e lur veglia da s’emancipar, surtut mussa el er fitg bain las diversas relaziuns da las mammas tar quest problem. Er la relaziun d’amicizia tranter giuvenils è in tema che vegn betg a la curta. L’istorgia è vardaivla e pudess esser quella da mes vischin u da mia vischina. Ella vegn raquintada cun tensiun er sch’ins pudess stritgar diversas construcziuns che èn simplamain iperexplicitas.
“Milo e Simon” è però finalmain in cudesch per giuvenils, ina sparta litterara che manca dal tuttafatg en la Rumantschia. Jau sun persvasa che “Milo e Simon” ha success e tgi sa: Forsa ch’i dat in’istorgia da cuntinuaziun – jau avess numnadamain schon anc mirveglias sche l’amicizia tranter Milo e Nicole dura en perpeten e sch’ins è propi bun da stgampar Arno da sia mania. Vegn Nicole propi da surventscher sia malsogna? E nua è il luf-tscherver svanì?

“Milo e Simon”, roman da Cornelia Monn-Casanova, fr. 19, da retrair tar Apart GmbH, Gioni Fry, Turitg, tel. 044/271 12 60, apart@eyekon.ch.